CELEX: 52015PC0322
Language: sl
Date: 2015-07-01
Title: Predlog SKLEP SVETA o stališču, ki ga sprejme Evropska unija v okviru Generalnega sveta Svetovne trgovinske organizacije glede pristopa Republike Kazahstan k STO

EVROPSKA KOMISIJA
            Bruselj, 1.7.2015
            COM(2015) 322 final
            2015/0141(NLE)
            Predlog
            SKLEP SVETA
            o stališču, ki ga sprejme Evropska unija v okviru Generalnega sveta Svetovne trgovinske organizacije glede pristopa Republike Kazahstan k STO
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Članice Svetovne trgovinske organizacije (STO) in Republika Kazahstan so dosegle sklepno fazo sporazuma o pogojih za pristop Republike Kazahstan k organizaciji. Pogajanja so se začela pred 20 leti, ko je Republika Kazahstan leta 1996 vložila prošnjo za članstvo v STO. Povzetek pogojev za pristop je naveden v točki 5.
            
            
               Ob predložitvi pogojev za pristop Republike Kazahstan k STO v odobritev Svetu Komisija meni, da so ti pogoji uravnotežen in ambiciozno zastavljen sveženj zavez za odpiranje trga, ki bodo Republiki Kazahstan in tudi njenim trgovinskim partnericam v STO prinesle znatne koristi.
            
            
               •Usklajenost z obstoječimi določbami politike na tem področju
            
            
               Multilateralizem je v središču trgovinske politike EU in Evropska unija podpira pristop tretjih držav k STO pod ustreznimi pogoji. 
            
            
               •Usklajenost z drugimi politikami Unije
            
            
               Predlog, ki je skladen z zunanjim delovanjem EU, bo utrdil Kazahstan v multilateralnem trgovinskem sistemu in utrl pot za izvajanje novega sporazuma o partnerstvu in sodelovanju med Kazahstanom in Evropsko unijo.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Da bi EU lahko uradno podprla članstvo Republike Kazahstan v STO, mora Svet v skladu s členom 218(9) Pogodbe o delovanju Evropske unije (PDEU) sprejeti sklep o odobritvi pogojev za pristop Kazahstana.
            
            
               •Subsidiarnost (za neizključno pristojnost) 
            
            
               Ni relevantno. EU ima izključno pristojnost za trgovino.
            
            
               •Sorazmernost
            
            
               Potreben je sklep Sveta v skladu s členom 218(9).
            
            
               •Izbira instrumenta
            
            
               Potreben je sklep Sveta v skladu s členom 218(9).
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
         
         
            
               •Naknadne ocene in preverjanja ustreznosti obstoječe zakonodaje
            
            
               Ni relevantno.
            
            
               •Posvetovanje z zainteresiranimi stranmi
            
            
               Ni relevantno.
            
            
               •Zbiranje in uporaba strokovnih mnenj
            
            
               Ni relevantno.
            
            
               •Ocena učinka
            
            
               Ni potrebna. Potreben je sklep Sveta v skladu s členom 218(9).
            
            
               •Ustreznost in poenostavitev predpisov
            
            
               Predlog ni povezan s programom REFIT.
            
            
               •Temeljne pravice
            
            
               Predlog nima posledic za varstvo temeljnih pravic.
            
            
               4.PRORAČUNSKE POSLEDICE
            
            
               Predlog nima proračunskih posledic.
            
            
               5.DRUGI ELEMENTI
            
            
               •Izvedbeni načrti in ureditve spremljanja, ocenjevanja in poročanja
            
            
               Ni relevantno.
            
            
               •Podrobna obrazložitev specifičnih določb predloga
            
            
               Povzetek pogojev za pristop
            
            
               Seznami zavez
            
         
         
            
               Blago (na splošno)
            
            
               Kazahstansko carinsko tarifo sestavlja 11 812 nacionalnih tarifnih postavk (sestavljenih iz 10 števk). Od tega je 2 441 postavk za kmetijske proizvode in 9 371 postavk za nekmetijske izdelke.
            
            
               Kazahstan bo dokončal izvajanje zavez o usklajenih carinskih stopnjah v petih letih od pristopa (2020). Za tarifne postavke s stopnjo ad valorem (10 602 od 11 812) je povprečna končna usklajena carinska stopnja na seznamu za pristop Kazahstana 6,9 %. 
            
            
               V številnih primerih so stopnje nižje kot v Evrazijski gospodarski uniji. Kazahstan namerava ukiniti izjeme, na katerih temeljijo, in svoje stopnje uskladiti s stopnjami Unije. Postopek se ne bo začel prej kot tri leta in šest mesecev po popolni uveljavitvi končnih usklajenih carinskih stopenj in bo temeljil na posebnem mehanizmu, oblikovanem v poročilu delovne skupine. 
            
            
               Tarife za industrijske izdelke 
            
            
               –Povprečna končna usklajena carinska stopnja za nekmetijske izdelke je 6 %.
            
            
               –Povprečne vrednosti so najvišje (okrog 8–10 %) v sektorjih pohištva, stekla in keramike. 
            
            
               –Kazahstan priznava dajatev prosto obravnavo za farmacevtske izdelke in izdelke informacijske tehnologije, pri čemer je končna usklajena carinska stopnja za te proizvode 0 %.
            
            
               –Najvišje tarife znašajo 15 % za določene neželezne kovine in pohištvo. 
            
            
               –Za nekatere industrijske izdelke veljajo zaveze končne usklajene carinske stopnje, ki ni stopnja ad valorem: posebne stopnje za tekstilne izdelke in obutev ter kombinirane dajatve za rabljene osebne avtomobile.
            
            
               Tarife za kmetijske proizvode 
            
            
               –Zaveza ad valorem velja za 71 % kazahstanskega seznama kmetijskih proizvodov. Zaveza o povprečni končni usklajeni stopnji za te tarifne postavke je 8,3 %. 
            
            
               –V kmetijstvu zaveze, ki niso zaveze ad valorem, sestavljajo posebne, mešane in kombinirane končne usklajene carinske stopnje, ki se uporabljajo predvsem za perutnino, sir, slaščice, vino, žgane pijače, sadne sokove in riž .
            
            
               Izvozne dajatve
            
            
               Republika Kazahstan se je zavezala, da bo odpravila ali znižala in da ne bo uvajala novih izvoznih dajatev za 370 izdelkov, ki so pomembni za izvoznike iz EU. Poleg tega se bodo v primeru poenotenja izvoznih dajatev znotraj Evrazijske gospodarske unije kazahstanske stopnje znižale na najnižje stopnje, ki jih bosta uskladila Kazahstan ali Ruska federacija.
            
            
               Storitve 
            
            
               Republika Kazahstan bo izpolnila zaveze glede dostopa do trga in nacionalne obravnave v širokem spektru storitev, vključno s strokovnimi, računalniškimi in drugimi poslovnimi storitvami, komunikacijskimi storitvami, storitvami na področju gradbeništva, distribucije, izobraževanja, okolja, financ (zavarovalništvo in bančništvo), zdravstva in sociale, turizma in prevoza.
            
            
               Zaveze po protokolu
            
            
               V zadnji večstranski fazi pridružitvenega procesa so si članice STO skupaj prizadevale zagotoviti temeljno skladnost trgovinskih zakonov in ustanov Republike Kazahstan s predpisi in sporazumi STO ter jih navedle v protokolu o pristopu in poročilu delovne skupine. Glede na navedeno je Republika Kazahstan sprejela standardne zaveze iz poročila delovne skupine in opustila kakršna koli prehodna obdobja, razen v zvezi s Sporazumom STO o ukrepih na področju vlaganj, ki vplivajo na trgovino.
            
            
               Za EU so najpomembnejša naslednja področja:
            
         
         
            
               Dostop do cevovodov
            
            
               Kazahstanskim pravnim osebam s tujimi vlaganji, ki proizvajajo surovo nafto in plin v skladu s kazahstansko nacionalno zakonodajo, bo v skladu z nacionalno zakonodajo v okviru razpoložljivih preostalih zmogljivosti tovrstnih cevovodov na podlagi obstoječih pravic do dostopa zagotovljen nediskriminatoren dostop do cevovodov, ki so delno ali v celoti v lasti in upravljanju kazahstanske vlade.
            
            
               Podjetja v državni lasti ali pod nadzorom države, podjetja s posebnimi in izključnimi privilegiji 
            
            
               Od datuma pristopa bodo takšna podjetja, ki so vključena v trgovske dejavnosti, izvajala nakupe, ki niso namenjeni vladni uporabi, in prodaje v mednarodni trgovini na način, ki je združljiv z veljavnimi določbami sporazuma STO. Ta podjetja bodo takšne nakupe in prodaje izvajala v skladu s komercialnimi zahtevami, vključno s ceno, kakovostjo, razpoložljivostjo, tržljivostjo in prevozom, podjetjem drugih članic STO pa bodo v skladu z običajno poslovno prakso omogočila ustrezne priložnosti, da konkurirajo za udeležbo pri takem nakupu ali prodaji.
            
            
               Cenovna politika
            
            
               Od datuma pristopa bo Kazahstan nadzoroval cene izdelkov in storitev na način, ki je skladen s sporazumom STO, ob upoštevanju interesov držav članic izvoznic. Ukrepi za nadzor cen se ne bodo uporabljali za omogočanje zaščite domače proizvodnje blaga ali za škodovanje storitvenim zavezam Kazahstana. 
            
            
               Prihodnja usklajenost carinskih stopenj Kazahstana in Evrazijske gospodarske unije
            
            
               Vzpostavljen je bil poseben mehanizem, ki zagotavlja ustrezna nadomestila zadevnim članicam STO pred uskladitvijo carinskih stopenj. Če Evrazijska gospodarska unija ne uporablja dogovorjenega nadomestila, se bodo še naprej uporabljale stopnje v seznamu Kazahstana.
            
            
               Carinsko vrednotenje
            
            
               Od datuma pristopa bo Kazahstan uporabljal svojo zakonodajo, predpise in prakso v zvezi s carinskim vrednotenjem, vključno s preprečevanjem podcenitve blaga, v skladu s Sporazumom STO, vključno s členom I Sporazuma STO o carinah in trgovini iz leta 1994 in Sporazumom STO o izvajanju člena VII GATT 1994. Zato Kazahstan ne bo uporabljal nobene oblike najnižje vrednosti, kot so referenčne cene, ali fiksnih seznamov za carinsko vrednotenje blaga.
            
            
               Sanitarni in fitosanitarni ukrepi
            
            
               Kazahstan se je zavezal, da se bo s tretjimi državami pogajal in dogovoril o dvostranskih veterinarskih certifikatih za blago pod veterinarskim nadzorom, uvoženo na kazahstansko ozemlje, dokler z zadevnimi tretjimi državami ne začnejo veljati veterinarski certifikati Evrazijske gospodarske unije za takšno blago (EU in Kazahstan sta se dogovorila o takšnih certifikatih, ki naj bi začeli veljati 15. julija 2015). Poleg tega pri izvajanju sklepov Evrazijske gospodarske unije Kazahstan kot pogoja za uvoz izdelkov z nizkim tveganjem v Kazahstan ne bo zahteval, da je podružnica vpisana v register, niti uspešne revizije. Poleg tega bo Kazahstan, če na evrazijski ali nacionalni ravni ni vzpostavljenih obveznih veterinarskih ali fitosanitarnih ali sanitarnih epidemioloških in higienskih zahtev, uporabljal zadevne mednarodne standarde, smernice in priporočila v skladu s sporazumom STO o uporabi sanitarnih in fitosanitarnih ukrepov. Če veljavni sanitarni in fitosanitarni ukrep ne temelji na mednarodnih standardih, kadar obstajajo, se zadevni mednarodni standardi ali njihovi deli uporabljajo v Kazahstanu, razen če je takšen ukrep znanstveno utemeljen v skladu s sporazumom STO o uporabi sanitarnih in fitosanitarnih ukrepov.
            
            
               Sporazum o vladnih naročilih
            
            
               Kazahstan namerava pristopiti k Sporazumu STO o javnih naročilih. Kazahstan bo ob pristopu k Sporazumu zaprosil za status opazovalca in v štirih letih od pristopa predložil vlogo za članstvo v STO skupaj s predlogom glede obsega področja uporabe. 
            
            
               2015/0141 (NLE)
            
            
               Predlog
            
            
               SKLEP SVETA
            
            
               o stališču, ki ga sprejme Evropska unija v okviru Generalnega sveta Svetovne trgovinske organizacije glede pristopa Republike Kazahstan k STO
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, zlasti člena 91, člena 100(2) in prvega pododstavka člena 207(4) v povezavi s členom 218(9) Pogodbe,
            
         
         
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Vlada Republike Kazahstan je 29. januarja 1996 zaprosila za pristop k Marakeškemu sporazumu o ustanovitvi Svetovne trgovinske organizacije (STO) v skladu s členom XII navedenega sporazuma.
            
            
               (2)Delovna skupina za pristop Republike Kazahstan je bila ustanovljena 6. februarja 1996, da se dogovori o pristopnih pogojih, sprejemljivih za Republiko Kazahstan in vse članice STO.
            
            
               (3)Komisija je v imenu Unije s pogajanji določila celovit sklop zavez Republike Kazahstan za odpiranje trga, ki izpolnjujejo zahteve Unije v zvezi s tarifami, izvoznimi dajatvami in trgovanjem s storitvami.
            
            
               (4)Te zaveze so zdaj zajete v Protokolu o pristopu Republike Kazahstan k STO.
            
            
               (5)Pristop k STO naj bi po pričakovanjih pozitivno in trajno prispeval h gospodarskim reformam in trajnostnemu razvoju v Republiki Kazahstan.
            
            
               (6)Protokol o pristopu bi zato bilo treba odobriti.
            
            
               (7)Člen XII Sporazuma o ustanovitvi STO določa, da se morata o pristopnih pogojih strinjati članica pristopnica in STO ter da pristopne pogoje na strani STO potrdi ministrska konferenca STO. Člen IV.2 Sporazuma o ustanovitvi STO določa, da v obdobjih med zasedanji ministrske konference njene naloge izvaja Generalni svet.
            
            
               (8)Zato je treba sprejeti stališče, ki ga bo Unija zagovarjala v okviru Generalnega sveta STO glede pristopa Republike Kazahstan k STO –
            
            
               SPREJELA NASLEDNJI SKLEP: 
            
            
               Člen 1
            
            
               Evropska unija bo v okviru Generalnega sveta Svetovne trgovinske organizacije glede pristopa Republike Kazahstan k STO zagovarjala stališče, da se ta pristop odobri.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik